Ettepanek: Nõukogu otsus Euroopa Ühenduse seisukoha kehtestamise kohta energiaühenduse ministrite nõukogus (Sarajevo, 26. juuni 2009) /* KOM/2009/0270 lõplik */





[pic] | EUROOPA ÜHENDUSTE KOMISJON | Brüssel 15.6.2009 KOM(2009) 270 lõplik Ettepanek: NÕUKOGU OTSUS Euroopa Ühenduse seisukoha kehtestamise kohta energiaühenduse ministrite nõukogus (Sarajevo, 26. juuni 2009) SELETUSKIRI Energiaühenduse ministrite nõukogu kohtub 26. juunil 2009 Sarajevos (Bosnia ja Hertsegoviina). Et Euroopa Ühendus saaks osaleda asjakohaste küsimuste otsustamisel, on vaja kehtestada Euroopa Ühenduse seisukoht vastavalt asutamislepingu artiklile 300 ja kooskõlas nõukogu 29. mai 2006. aasta otsusega energiaühenduse lepingu sõlmimise kohta Euroopa Ühenduse poolt. Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust. Teavitamise mõttes mainitakse allpool ka muid päevakorrapunkte. 1. OTSUSTAMIST NÕUDVAD KÜSIMUSED Komisjon väljendab Euroopa Ühenduse seisukohti, mis on määratletud kavandatava otsuse lisas, seoses järgmiste otsustamist nõudvate küsimustega. 1.1. Eelarveküsimused Komisjon kiidab heaks direktori finantskohustuste täitmise 2008. aastal, lähtudes 31. detsembri 2008. aasta auditiaruandest, eelarvekomitee 2008. aasta auditiaruandest ja direktori aruandest eelarve täitmise kohta. Komisjon kiidab heaks energiaühenduse 2010–2011. aasta eelarve 3 250 000 euro piires 2010. aastaks ja 3 380 000 euro piires 2011. aastaks[1] tingimusel, et eelarvepädevad institutsioonid kiidavad vajalikud assigneeringud mõlema aasta puhul heaks. 1.2. Tööprogramm Komisjon kiidab heaks energiaühenduse tööprogrammi aastateks 2010–2011. 1.3. Direktori volitused Komisjon kiidab heaks energiaühenduse sekretariaadi direktori volituste pikendamise teiseks kolmeaastaseks ametiajaks. 1.4. Taastuvate energiaallikate töörühm Komisjon kiidab heaks taastuvate energiaallikate töörühma loomise; töörühma tegevus keskendub hiljuti heakskiidetud direktiivi rakendamisele energiaühenduses. 2. MUUD KÜSIMUSED 2.1. Arutamisele mittekuuluvad punktid Komisjon kiidab heaks alalise kõrgetasemelise töörühma kahe eelneva kohtumise järeldused ja võtab arvesse järgmisi aruandeid: - aruanne energiaühenduse tööprogrammi rakendamise kohta; - 2008. aasta auditiaruanne, eelarvekomitee 2008. aasta auditiaruanne ja direktori aruanne eelarve täitmise kohta; - aruanne käimasolevate vaidluse lahendamise menetluste kohta. Komisjon kiidab heaks energiaühenduse ministrite nõukogu 2008. aasta juunis vastu võetud vaidluste lahendamise korra kohase nõuandekomitee koosseisu. Märgitakse, et Euroopa Ühendust esindab üks Euroopa Komisjoni ametnik ja nõuandekomitee võib anda ministrite nõukogule ainult mittesiduvaid arvamusi. 2.2. Uute lepinguosaliste liitumine Komisjon esitab aruande Moldova, Ukraina ja Türgiga peetavate läbirääkimiste seisu kohta ning tervitab Gruusia taotlust[2]. 2.3. Lepingu rakendamine Komisjon võtab arvesse turuarengu aruannet [täiendatakse, kui aruanne on kättesaadav]. 2.4. Energiavarustuse kindlus Komisjon tervitab energiaühenduse energiavarustuse kindluse rühma esimese kohtumise tulemusi ja rõhutab vajadust siduda rühma tegevus tihedalt ELi gaasi koordineerimisrühma tegevusega. Komisjon näeks 2009. aasta suvel meeleldi arvamustevahetust seoses elektrivarustuse prognoositava olukorraga. 2.5. Taastuvad energiaallikad Komisjon tervitab taastuvaid energiaallikaid käsitleva uue ELi direktiivi rakendamise uuringu alustamist energiaühenduse kontekstis ning kiidab heaks töörühma loomise selle töö jätkamiseks (vt punkt 1.4). 2.6. Energiatõhusus Komisjon võtab arvesse energiatõhususe töörühma lõpparuannet ning toetab selles antud soovitusi seoses võimalusega rakendada energiaühenduses teatavaid ELi õigusakte, mis käsitlevad energiatõhusust. Asjakohaste dokumentide ettevalmistamiseks ja lepinguosaliste edasiseks abistamiseks riiklike energiatõhususe kavade koostamisel soovitab komisjon pikendada töörühma volitusi kuni 2010. aasta lõpuni. Ettepanek: NÕUKOGU OTSUS Euroopa Ühenduse seisukoha kehtestamise kohta energiaühenduse ministrite nõukogus (Sarajevo, 26. juuni 2009) EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 300 lõike 2 teist lõiku, võttes arvesse nõukogu otsust energiaühenduse lepingu sõlmimise kohta Euroopa Ühenduse poolt (2006/500/EÜ, 29. mai 2006), eriti selle artikleid 4 ja 5, võttes arvesse komisjoni ettepanekut, ON TEINUD JÄRGMISE OTSUSE: Ainus artikkel Pidades silmas energiaühenduse ministrite nõukogu kohtumist Sarajevos 26. juunil 2009, on ühenduse seisukoht asutamislepingu artikli 300 lõike 2 teise lõigu kohaldamisalasse kuuluvates küsimustes sätestatud käesoleva otsuse lisas. Brüssel, Nõukogu nimel eesistuja LISA Euroopa Ühenduse seisukoht - Euroopa Ühendus kiidab heaks energiaühenduse sekretariaadi direktori 2008. aasta finantskohustuste täitmise. - Euroopa Ühendus kiidab heaks energiaühenduse tööprogrammi aastateks 2010–2011. - Euroopa Ühendus kiidab heaks energiaühenduse 2010–2011. aasta eelarve vastuvõtmise 3 250 000 euro piires 2010. aastaks ja 3 380 000 euro piires 2011. aastaks, mis vastab Euroopa Ühenduse toetusele summas maksimaalselt 3 188 250 eurot 2010. aastaks ja 3 315 780 eurot 2011. aastaks, tingimusel, et eelarvepädevad institutsioonid kiidavad vajalikud assigneeringud mõlema aasta puhul heaks. - Euroopa Ühendus kiidab heaks energiaühenduse sekretariaadi direktori volituste pikendamise teiseks kolmeaastaseks ametiajaks. - Euroopa Ühendus kiidab heaks taastuvate energiaallikate töörühma loomise kavandatavate volituste täitmiseks. [1] Energiaühenduse asutamislepingu artiklitega 74 ja 88 nähakse ette, et energiaühenduse ministrite nõukogu võtab Euroopa Komisjoni ettepaneku alusel vastu energiaühenduse kaheaastase eelarve. Sellesisuline komisjoni ettepanek võeti vastu [kuupäev]. [2] [kuupäev] esitas komisjon nõukogule soovituse komisjoni volitamiseks avama läbirääkimised üksikasjade üle, mis on seotud Gruusia ühinemisega energiaühendusega.